Document ID: /roh_data/filtered/swiss_laws_in_ROH.jsonl.gz/156

440.100

Lescha davart l'integraziun sociala e professiunala da persunas cun impediments (lescha d'integraziun da persunas cun impediments, LIPI)

dals 02-09-2011 (versiun dals 01-01-2012)

Il cussegl grond dal chantun Grischun1),

sa basond sin ils art. 31 ed 86 da la constituziun chantunala2), suenter avair gì invista da la missiva da la regenza dals 24 da matg 20113),

concluda:

1. Disposiziuns generalas

Intent

Art.  1 1 L'intent da questa lescha è l'integraziun sociala e professiunala da persunas cun impediments.

Champ d'applicaziun

Art.  2 1 Questa lescha cumpiglia persunas cun impediments che han lur domicil da dretg civil en il chantun Grischun.

2 Ultra da quai vala ella per furnituras e per furniturs da prestaziuns per l'integraziun professiunala e sociala da persunas cun impediments.

Princips

Art.  3 1 Il   chantun   conceda   contribuziuns   a   purschidas   da   l'integraziun   professiunala   e sociala da persunas cun impediments maiorennas. En cas excepziunals pon vegnir concedidas contribuziuns a purschidas per persunas cun impediments minorennas.

1) PCG 2011/2012, 32 2) DG 110.100 3) pagina 211 * tabellas da las modificaziuns a la fin dal relasch

1

440.100

2 Las   contribuziuns   s'orienteschan   al   basegn   d'assistenza   da   las   persunas   cun impediments e vegnan pajadas a las furnituras ed als furniturs da prestaziuns.

3 Il gener da l'impediment, las abilitads ed ils basegns sco er l'autodeterminaziun da las persunas cun impediments ston vegnir resguardads uschè bain sco pussaivel tar tut las purschidas.

4 Sche pussaivel occupa il chantun persunas cun impediments.

Noziuns

Art.  4 1 Sco persunas cun impediments en il senn da questa lescha valan persunas, da las qualas la participaziun a la furmaziun, a la vita professiunala u a la vita sociala è difficultada per adina u per in temp pli lung pervia da mendas corporalas, spiertalas, psichicas, linguisticas, sensoricas u perceptivas.

2 Sco   purschidas   da   l'integraziun   sociala   valan   plazzas   d'abitar   protegidas, accumpagnaments d'abitar sco er purschidas d'integraziun e da cussegliaziun.

3 Sco purschidas da l'integraziun professiunala valan plazzas da lavur protegidas, plazzas da structuras dal di protegidas, accumpagnaments da lavur e plazzas da lavur integrativas.

4 Las   furnituras   ed   ils   furniturs   da   prestaziuns   èn   persunas   natiralas   u   giuridicas ubain   organisaziuns   ed   instituziuns   che   furneschan   respectivamain   mettan   a disposiziun   prestaziuns   per   l'integraziun   professiunala   e   sociala   da   persunas   cun impediments.

2. Integraziun sociala

2.1. PLAZZAS D'ABITAR PROTEGIDAS ED ACCUMPAGNAMENT D'ABITAR

Permissiun

Art.  5 1 La gestiun da plazzas d'abitar protegidas e d'accumpagnaments d'abitar dovra ina permissiun.

2 La   permissiun   vegn   dada,   sche   las   pretensiuns   che   la   regenza   ha   fixà   per   la qualitad,   per   la   gestiun,   per   l'infrastructura   e   per   la   furma   d'organisaziun   èn garantidas.

Dretg da survegnir contribuziuns

Art.  6 1 La premissa per conceder contribuziuns è la renconuschientscha da las furnituras e dals furniturs da prestaziuns.

2 La renconuschientscha vegn dada, sche la furnitura u il furnitur da prestaziuns ha ina permissiun e sche la purschida correspunda a la planisaziun chantunala da las purschidas.

2

440.100

Art.  7

Plazzas d'abitar protegidas 1. contribuziuns da gestiun

1 Il   chantun   conceda   contribuziuns   per   manar   plazzas   d'abitar   protegidas.   Las contribuziuns   da   gestiun   vegnan   pajadas   per   mintga   persuna   cun   impediments assistida, e quai en furma d'ina pauschala da prestaziun.

2 La  pauschala  da  prestaziun  sa  cumpona  d'ina  pauschala  per  l'assistenza  e  d'ina pauschala per l'object.

3 La pauschala per l'assistenza per mintga stgalim da basegn d'assistenza sa drizza tenor   la   media   dals   custs   da   las   furnituras   e   dals   furniturs   che   realiseschan   las prestaziuns   en   moda   economica.   La   basa   furman   las   categorias   dal   basegn d'assistenza e las calculaziuns controlladas dals custs dals onns passads.

4 La pauschala per l'object sa drizza tenor la media dals custs e dals retgavs da las furnituras e dals furniturs che realiseschan las prestaziuns en moda economica. La basa furman las calculaziuns controlladas dals custs dals onns passads.

5 Midadas   dals   custs   envers   la   basa   pon   vegnir   resguardadas   sin   fundament   da facturs exogens.

2. reservas

Art.  8 1 Da las contribuziuns da gestiun pon vegnir furmadas reservas liadas ad in intent.

2 La regenza fixescha las cundiziuns per furmar reservas e l'intent per duvrar questas reservas sco er la tariffa maximala.

3. contribuziuns da cumpra e da construcziun ad immobiglias

Art.  9 1 Il chantun conceda contribuziuns fin ad 80 pertschient dals custs imputabels per la cumpra,   per   construcziuns   novas,   per   renovaziuns,   per   engrondiments,   per   la sanaziun   sco   er   per   l'acquisiziun   dals   bains   immobigliars   necessaris.   En   cas excepziunals   po   el   conceder   contribuziuns   fin   a   100   pertschient   dals   custs imputabels.

2 Contribuziuns vegnan mo concedidas a projects che correspundan a la planisaziun chantunala da las purschidas e che surpassan 50 000 francs.

3 Sch'i   na   vegnan   concedidas   naginas   contribuziuns   ubain   sche   cundiziuns   u pretensiuns na vegnan betg observadas, na pon ils custs consecutivs betg vegnir imputads per eruir la pauschala per l'object.

4. contribuziuns d'acquisiziun per mobiglias

Art.  10 1 Il   chantun   conceda   contribuziuns   als   custs   imputabels   per   l'acquisiziun   da mobiglias   che   na   stattan   betg   en   connex   cun   in   project   da   construcziun   ch'è suttamess a l'obligaziun da dumandar ina permissiun. Ellas èn ina part integrala da la pauschala per l'object.

3

440.100

2 L'acquisiziun, il leasing u la locaziun da mobiglias, da las qualas la valur da nov importa   passa   50 000   francs,   ston   vegnir   suttamess   ordavant   al   chantun   per l'approvaziun.

3 Sche l'approvaziun necessaria na vegn betg dumandada, sche l'acquisiziun vegn fatga malgrà la nunapprovaziun ubain sche cundiziuns u pretensiuns na vegnan betg observadas, na pon ils custs consecutivs betg vegnir imputads per eruir la pauschala per l'object.

4 En cas excepziunals pon vegnir concedidas contribuziuns ordaifer la pauschala per l'object.

Contribuziuns per l'accumpagnament d'abitar

Art.  11 1 Il chantun po conceder contribuziuns a l'accumpagnament d'abitar da persunas cun impediments.   Las   contribuziuns   vegnan   pajadas   per   mintga   persuna   cun impediments assistida, e quai en furma d'ina pauschala da prestaziun.

2 La pauschala da prestaziun sa drizza tenor la media dals custs da las furnituras e dals   furniturs   che   realiseschan   las   prestaziuns   en   moda   economica   per   mintga stgalim da basegn d'assistenza. La basa furman las categorias dal basegn d'assistenza e las calculaziuns controlladas dals custs dals onns passads.

Contribuziuns da promoziun

Art.  12 1 Il   chantun   po   conceder   contribuziuns   da   promoziun   temporaras   per   promover l'integraziun e per augmentar l'independenza da las persunas cun impediments.

Participaziun als custs

Art.  13 1 Persunas   cun   impediments   che   profitan   d'in   plazza   d'abitar   protegida   u   d'in accumpagnament d'abitar ston sa participar als custs correspundents.

2 La participaziun als custs vegn liquidada sur las taxas che vegnan fixadas da la regenza.

3 Sch'ina persuna na po betg pajar u na po betg pajar cumplainamain la taxa, perquai ch'ina renta da la AI u perquai che prestaziuns supplementaras mancan, po sia taxa vegnir reducida da las furnituras e dals furniturs da prestaziuns suenter ch'il chantun ha approvà quai. La differenza va sin donn e cust dal chantun.

2.2. PURSCHIDAS DA CUSSEGLIAZIUN E D'INTEGRAZIUN

Dretg da survegnir contribuziuns

Art.  14 1 Il chantun po conceder contribuziuns a purschidas da cussegliaziun e d'integraziun.

2 La premissa per conceder contribuziuns è la renconuschientscha da las furnituras e dals furniturs da prestaziuns.

4

440.100

3 La   renconuschientscha   vegn   dada,   sche   la   purschida   è   adattada   per   promover persunas cun impediments e sch'ella correspunda a la planisaziun chantunala da las purschidas.

3. Integraziun professiunala

3.1. PLAZZAS DA LAVUR E PLAZZAS DA STRUCTURAS DAL DI PROTEGIDAS SCO ER ACCUMPAGNAMENT DA LAVUR

Permissiun

Art.  15 1 La gestiun da plazzas da lavur e da plazzas da structuras dal di protegidas sco er d'accumpagnaments da lavur dovra ina permissiun.

2 La   permissiun   vegn   dada,   sche   las   pretensiuns   che   la   regenza   ha   fixà   per   la qualitad, per la gestiun, per l'infrastructura e per la furma d'organisaziun per plazzas da lavur protegidas u per l'accumpagnament da lavur èn garantidas.

Dretg da survegnir contribuziuns

Art.  16 1 La premissa per conceder contribuziuns è la renconuschientscha da las furnituras e dals furniturs da prestaziuns.

2 La renconuschientscha vegn dada, sche la purschida correspunda a la planisaziun chantunala da las purschidas e sche las furnituras ed ils furniturs da prestaziuns disponan d'ina permissiun.

Art.  17

Plazzas da lavur e plazzas da structuras dal di protegidas 1. contribuziuns da gestiun

1 Il chantun conceda contribuziuns per manar plazzas da lavur e plazzas da structuras dal di protegidas. Las contribuziuns da gestiun vegnan pajadas per mintga persuna cun impediments assistida, e quai en furma d'ina pauschala da prestaziun.

2 La  pauschala  da  prestaziun  sa  cumpona  d'ina  pauschala  per  l'assistenza  e  d'ina pauschala per l'object.

3 La pauschala per l'assistenza per mintga stgalim da basegn d'assistenza sa drizza tenor   la   media   dals   custs   da   las   furnituras   e   dals   furniturs   che   realiseschan   las prestaziuns   en   moda   economica.   La   basa   furman   las   categorias   dal   basegn d'assistenza e las calculaziuns controlladas dals custs dals onns passads.

4 La pauschala per l'object sa drizza tenor la media dals custs e dals retgavs da las furnituras e dals furniturs che realiseschan las prestaziuns en moda economica sco er als tips da purschida. La basa furman las calculaziuns controlladas dals custs dals onns passads.

5 Midadas   dals   custs   envers   la   basa   pon   vegnir   resguardadas   sin   fundament   da facturs exogens.

5

440.100

2. reservas

Art.  18 1 Da las contribuziuns da gestiun pon vegnir furmadas reservas liadas ad in intent.

2 La regenza fixescha las cundiziuns per furmar reservas e l'intent per duvrar questas reservas sco er la tariffa maximala.

3. contribuziuns da cumpra e da construcziun ad immobiglias

Art.  19 1 Il chantun conceda contribuziuns fin ad 80 pertschient dals custs imputabels per la cumpra,   per   construcziuns   novas,   per   renovaziuns,   per   engrondiments,   per   la sanaziun   sco   er   per   l'acquisiziun   dals   bains   immobigliars   necessaris.   En   cas excepziunals   po   el   conceder   contribuziuns   fin   a   100   pertschient   dals   custs imputabels.

2 Contribuziuns vegnan mo concedidas a projects che correspundan a la planisaziun chantunala da las purschidas e che surpassan 50 000 francs.

3 Sch'i   na   vegnan   concedidas   naginas   contribuziuns   ubain   sche   cundiziuns   u pretensiuns na vegnan betg observadas, na pon ils custs consecutivs betg vegnir imputads per eruir la pauschala per l'object.

4. contribuziuns d'acquisiziun per mobiglias

Art.  20 1 Il   chantun   conceda   contribuziuns   als   custs   imputabels   per   l'acquisiziun   da mobiglias   che   na   stattan   betg   en   connex   cun   in   project   da   construcziun   ch'è suttamess a l'obligaziun da dumandar ina permissiun. Ellas èn ina part integrala da las pauschalas per l'object.

2 L'acquisiziun, il leasing u la locaziun da mobiglias, da las qualas la valur da nov importa   passa   50 000   francs,   ston   vegnir   suttamess   ordavant   al   chantun   per l'approvaziun.

3 Sche l'approvaziun necessaria na vegn betg dumandada, sche l'investiziun vegn fatga malgrà la nunapprovaziun ubain sche cundiziuns u pretensiuns na vegnan betg observadas, na pon ils custs consecutivs betg vegnir imputads per eruir la pauschala per l'object.

4 En cas excepziunals pon vegnir concedidas contribuziuns ordaifer la pauschala per l'object.

Contribuziuns per l'accumpagnament da lavur

Art.  21 1 Il   chantun   po   conceder   contribuziuns   als   accumpagnaments   da   lavur.   Las contribuziuns vegnan pajadas per mintga persuna cun impediments assistida, e quai en furma d'ina pauschala da prestaziun.

2 La pauschala da prestaziun sa drizza tenor la media dals custs da las furnituras e dals   furniturs   che   realiseschan   las   prestaziuns   en   moda   economica   per   mintga stgalim da basegn d'assistenza. La basa furman las categorias dal basegn d'assistenza e las calculaziuns controlladas dals custs dals onns passads.

6

440.100

Contribuziuns da promoziun

Art.  22 1 Il   chantun   po   conceder   contribuziuns   da   promoziun   temporaras   per   promover l'integraziun e per augmentar l'independenza da las persunas cun impediments.

3.2. PLAZZAS DA LAVUR INTEGRATIVAS EN MANASCHIS DA L'EMPRIM MARTGÀ DA LAVUR

Prestaziuns dal chantun

Art.  23 1 Manaschis da l'emprim martgà da lavur che porschan plazzas d'emprendissadi e da lavur per persunas cun impediments po il chantun sustegnair cun als cussegliar e cun als conceder contribuziuns.

2 Il chantun surpiglia maximalmain ils custs supplementars che vegnan chaschunads da   l'impediment,   uschenavant   che   quels   na   vegnan   betg   cuvrids   da   l'assicuranza d'invaliditad federala, d'ulteriuras assicuranzas u en autra moda.

Dretg da survegnir contribuziuns

Art.  24 1 La   premissa   per   conceder   contribuziuns   è   la   renconuschientscha   da   la   plazza integrativa.

2 La renconuschientscha vegn dada, sche la purschida promova l'integraziun d'ina persuna cun impediments.

4. Prestaziuns interchantunalas

Participaziun als custs

Art.  25 1 Sch'igl   è   necessari   da   collocar   ina   persuna   cun   impediments   en   ina   instituziun ordaifer   il   chantun,   sa   participescha   il   chantun   als   custs,   sche   l'instituziun   è renconuschida da la cunvegna interchantunala davart las instituziuns socialas (CIIS).

2 Per   conceder   la   participaziun   als   custs   vegni   premess   ch'il   chantun   dettia   ses consentiment a l'entrada en l'instituziun.

3 Las persunas cun impediments ston sa participar als custs confurm a l'artitgel 13.

5. Planisaziun, gestiun da la contribuziun e surveglianza

Analisa dal basegn e planisaziun chantunala da las purschidas

Art.  26 1 L'analisa dal basegn e la planisaziun da las purschidas furman la basa per fixar la direcziun strategica da las purschidas da l'agid a persunas cun impediments en il chantun, per renconuscher las furnituras ed ils furniturs da prestaziuns che han il dretg da survegnir contribuziuns e per conceder las contribuziuns.

7

440.100

2 La planisaziun da las purschidas vegn fixada periodicamain.

Incarica da prestaziun

Art.  27 1 Il chantun sco er las furnituras ed ils furniturs da prestaziuns che han il dretg da survegnir   contribuziuns   fan   incaricas   da   prestaziun.   Las   incaricas   da   prestaziun valan per regla 4 onns.

2 Las incaricas da prestaziun reglan almain la quantitad e la qualitad da la purschida, la   controlla   da   las   prestaziuns   che   vegnan   messas   a   quint   ed   ils   princips   da l'indemnisaziun da las prestaziuns.

Gestiun e contabilitad

Art.  28 1 Las   furnituras   ed   ils   furniturs   da   prestaziuns   che   han   il   dretg   da   survegnir contribuziuns èn obligads da manar il manaschi en moda effizienta e confurm a lur incumbensas, e quai sin basa d'utilitad publica.

2 La   regenza   relascha   prescripziuns   davart   il   rendaquint   da   las   furnituras   e   dals furniturs da prestaziuns che han il dretg da survegnir contribuziuns.

3 Las   furnituras   ed   ils   furniturs   da   prestaziuns   che   han   il   dretg   da   survegnir contribuziuns èn obligads da render accessibels ils plans da las plazzas da lavur e da la classificaziun sco er las cundiziuns d'engaschament dal persunal.

Documentaziun da la clientella

Art.  29 1 Las   furnituras   ed   ils   furniturs   da   prestaziuns   che   han   il   dretg   da   survegnir contribuziuns ston far per mintga persuna cun impediments, ch'ellas ed els assistan, ina   documentaziun   da   la   clientella   che   cuntegna   las   parts   essenzialas   davart l'assistenza prestada. Las documentaziuns da la clientella ston vegnir tegnidas en salv durant almain 10 onns.

Surveglianza

Art.  30 1 Las furnituras ed ils furniturs da prestaziuns èn suttamess a la surveglianza dal chantun.

2 Las furnituras ed ils furniturs da prestaziuns che vegnan sustegnids dal chantun èn obligads d'inoltrar in rapport annual ed in quint annual a l'autoritad da surveglianza e da preschentar tut las infurmaziuns ch'èn necessarias per exequir la surveglianza e la controlla.

3 L'autoritad da surveglianza po examinar da tut temp ils cudeschs, prender invista dals mussaments e controllar la gestiun sco er far – sin basa da las retschertgas – cumparegliaziuns   tranter   las   singulas   furnituras   ed   ils   singuls   furniturs   da prestaziuns.  Per  quest  intent  po  ella  consultar  la  controlla  da  finanzas  u  unitads administrativas subordinadas.

4 L'autoritad da surveglianza po prender invista da la documentaziun da la clientella.

8

440.100

Publicaziun da datas

Art.  31 1 Il chantun po publitgar en furma anonimisada datas cumparativas da las furnituras e dals furniturs da prestaziuns.

6. Retratga da la permissiun da manaschi e da la renconuschientscha, reducziun da las contribuziuns sco er restituziun

Retratga da la permissiun e da la renconuschientscha Art.  32 1 La permissiun da manaschi u la renconuschientscha sto vegnir retratga, sche las premissas n'èn betg pli ademplidas.

Reducziun da las contribuziuns

Art.  33 1 Las contribuziuns vegnan reducidas:

a)

b)

c)

d)

per maximalmain 20 pertschient, sch'ils documents na vegnan betg inoltrads tenor las prescripziuns en quai che reguarda il cuntegn ed il temp;

per   fin   a   100   pertschient,   sche   las   prestaziuns   fixadas   na   vegnan   betg prestadas;

per l'import dubel da l'import mess a quint che surpassa la participaziun als custs, sch'i vegnan mess a quint a las persunas cun impediments assistidas custs che surpassan lur participaziun als custs;

per las contribuziuns ch'èn idas a perder tar persunas che han lur domicil ordaifer il chantun, sch'ina garanzia per ils custs n'è betg vegnida dumandada dal chantun da domicil da questas persunas per surpigliar la part dals custs da gestiun   da   la   dimora,   e   quai   inclusiv   ils   tschains   da   chapital   e   las amortisaziuns.

Restituziun

Art.  34 1 Contribuziuns   ch'èn   vegnidas   retratgas   senza   dretg   ston   vegnir   restituidas cumplettamain. Il dretg da pretender la restituziun surannescha 10 onns suenter il pajament da las contribuziuns.

2 Sche furnituras e furniturs da prestaziuns alieneschan da ses intent ina immobiglia ch'è vegnida sustegnida dal chantun cun contribuziuns da cumpra, da construcziun da nov, da renovaziun, d'engrondiment u da sanaziun avant la scadenza da 33 onns da gestiun, ston vegnir restituids 3 pertschient da la contribuziun pajada per mintga onn che manca. Il chantun po conceder excepziuns.

3 Sche   furnituras   e   furniturs   da   prestaziuns   alieneschan   da   ses   intent   in   bain immobigliar ch'è vegnì sustegnì dal chantun cun contribuziuns da cumpra, sto vegnir restituida   proporziunalmain   la   valur   actuala   dal   bain   immobigliar.   Il   chantun   po conceder excepziuns.

9

440.100

4 L'obligaziun   da   restituir   contribuziuns   da   cumpra   e   da   construcziun   sto   vegnir inscritta en il register funsil sco restricziun da la proprietad da dretg public.

7. Ulteriuras disposiziuns

Far cunvegnas

Art.  35 1 Per promover persunas cun impediments po il chantun far en il rom da questa lescha cunvegnas da dretg administrativ cun auters chantuns, cun l'exteriur vischin e cun organisaziuns extrachantunalas.

Il chantun sco instituziun responsabla

Art.  36 1 En   cas   da   basegn   po   il   chantun   endrizzar   e   manar   atgnas   purschidas   per l'integraziun professiunala e sociala da persunas cun impediments.

Contribuziuns d'innovaziun

Art.  37 1 Il   chantun   po   finanziar   models   novs   per   l'assistenza   ambulanta,   parzialmain staziunara   e   staziunara   da   persunas   cun   impediments   durant   ina   fasa   d'emprova limitada, sch'in giudicament qualifitgà da l'effect è garantì.

Protecziun da datas

Art.  38 1 Per   ademplir   las   incumbensas   legalas   dastgan   las   autoritads   ch'èn   incaricadas d'exequir questa lescha elavurar datas ch'èn spezialmain degnas da vegnir protegidas e manar sistems ch'èn adattads per l'elavuraziun da datas.

2 Cun resalva da normas spezialas dastgan ellas conservar datas da persunas mo uschè ditg che quai è necessari.

3 Sut la garanzia che la protecziun da datas vegnia observada pon terzas persunas vegnir   incumbensadas   cun   l'elavuraziun   da   datas   da   persunas   ch'èn   spezialmain degnas da vegnir protegidas.

8. Disposiziuns finalas

Art.  39 1 La regenza designescha las autoritads chantunalas cumpetentas.

Execuziun

Art.  40

Midada dal dretg vertent4)

4) Las midadas dal dretg vertent na vegnan betg inditgadas.

10

440.100

Art.  41

Disposiziuns transitoricas 1. permissiuns

1 Permissiuns ch'èn vegnidas concedidas avant l'entrada en vigur da questa lescha restan valaivlas fin a lur scadenza.

Art.  42

2. contribuziuns a) pajaments dal rest

1 Ils pajaments dal rest als custs da las furnituras e dals furniturs da prestaziuns renconuschids ch'èn resultads avant l'entrada en vigur da questa lescha vegnan fatgs tras il chantun en il rom dals meds ch'èn disponibels tenor il dretg vertent fin il pli tard 3 onns suenter l'entrada en vigur da questa lescha.

b) projects da construcziun

Art.  43 1 A projects da construcziun, per ils quals igl è avant maun in conclus da la regenza davart contribuziuns garantidas ch'è vegnì prendì avant l'entrada en vigur da questa lescha, vegnan pajadas las contribuziuns d'investiziun tenor il dretg vertent, sch'i vegn inoltrà in rendaquint entaifer 5 onns suenter che questa lescha è entrada en vigur. Durant ina procedura da meds legals è quest termin sistì.

c) plazzas da structuras dal di e plazzas d'abitar protegidas

Art.  44 1 La finanziaziun sin basa da pauschalas da prestaziun vegn introducida cun agid d'ina   finanziaziun   transitorica.   Las   pauschalas   da   prestaziun   sa   cumponan   d'ina pauschala per l'assistenza e d'ina pauschala per l'object.

2 Per   l'emprim   onn   da   la   finanziaziun   transitorica   vegnan   las   pauschalas   da prestaziun   per   plazzas   da   structuras   dal   di   protegidas   e   per   plazzas   d'abitar protegidas, che mintga furnitura u furnitur da prestaziuns porscha, fixadas sin basa da la finanziaziun existenta.

3 A partir dal segund onn vegnan las pauschalas per l'assistenza e las pauschalas per l'object avischinadas mintga onn pass per pass a las valurs da referenza tenor ils artitgels 7 e 17.

4 La finanziaziun transitorica dura 3 onns.

5 La   regenza   fixescha   las   pauschalas   da   prestaziun.   En   cas   da   direzza   po   ella conceder excepziuns.

d) plazzas da lavur protegidas

Art.  45 1 La finanziaziun sin basa da pauschalas da prestaziun vegn introducida cun agid d'ina   finanziaziun   transitorica.   Las   pauschalas   da   prestaziun   sa   cumponan   d'ina pauschala per l'assistenza e d'ina pauschala per l'object.

11

440.100

2 En   l'emprima   fasa   da   la   finanziaziun   transitorica   vegnan   las   pauschalas   da prestaziun   per   plazzas   da   lavur   protegidas,   che   mintga   furnitura   u   furnitur   da prestaziuns porscha, fixadas cun in model per contribuziuns da garanzia, e quai sin basa da la finanziaziun existenta.

3 En   la   segunda   fasa   da   la   finanziaziun   transitorica   vegnan   las   pauschalas   per l'assistenza e las pauschalas per l'object avischinadas mintga onn pass per pass a las valurs da referenza tenor l'artitgel 17.

4 La regenza fixescha la durada da la finanziaziun transitorica e las pauschalas da prestaziun. En cas da direzza po ella conceder excepziuns.

e) reservas

Art.  46 1 Furnituras   e   furniturs   da   prestaziuns   che   survegnan   durant   il   temp   transitoric contribuziuns   pli   autas   che   quellas,   che   la   media   da   la   pauschala   da   prestaziun prevesa, na dastgan betg accumular reservas.

Art.  47

f) purschidas da cussegliaziun e d'integraziun sco er plazzas da lavur integrativas

1 En   incaricas   da   prestaziun   vegnan   fixadas   las   contribuziuns   a   furnituras   ed   a furniturs   da   prestaziuns   che   mettan   a   disposiziun   purschidas   da   cussegliaziun   e d'integraziun   sco   er   plazzas   da   lavur   integrativas.   Fin   a   la   suttascripziun   da   las incaricas da prestaziun, maximalmain dentant 3 onns suenter l'introducziun da la lescha, sto la finanziaziun vertenta vegnir cuntinuada.

Referendum ed entrada en vigur

Art.  48 1 Questa lescha è suttamessa al referendum facultativ5).

2 La regenza fixescha il termin da l'entrada en vigur6) da questa lescha.

5)

Il termin da referendum è scadì ils 14 da december 2011; entaifer quest termin n'èn vegnids inoltrads nagins referendums.

6) mess en vigur cun CR dals 20 da december 2011 per il 1. da schaner 2012

12

440.100

Tabella da las modificaziuns - tenor conclus

Conclus 02-09-2011

Entrada en vigur 01-01-2012

Element relasch

Modificaziun emprima versiun

Publicaziun en la CUL 
13

440.100

Tabella da las modificaziuns - tenor element

Element relasch

Conclus 02-09-2011

Entrada en vigur 01-01-2012

Modificaziun emprima versiun

Publicaziun en la CUL 
14